
			EN
DEN VERSTE DAGEN I MITT LIV

			Naomi

			Jeg visste ikke hva jeg skulle forvente da jeg gikk inn på Café Rev, men at det skulle henge et bilde av meg med den muntre overskriften «Ingen servering» bak kassa, var ikke noe jeg forutså. En gul emojimagnet med sur munn holdt fotografiet på plass. 

			For det første hadde jeg aldri før satt min fot i Knockemout i Virginia, og langt mindre gjort noe som kunne fortjene en så streng straff som å nektes koffein. For det andre, hva måtte man gjøre i denne fillebyen for å få bli svartelistet på den lokale kafeen?

			Haha. Svart kaffe, svartelistet. Jøss, så morsom jeg ble når jeg var så trett at jeg ikke engang orket å blunke.

			Uansett, for det tredje var det et usedvanlig lite flatterende bilde. Det så ut som jeg hadde hatt et langvarig trekantforhold med et solarium og en billig eyeliner.

			Omtrent på det tidspunktet trengte virkeligheten seg inn i det utmattede, forvirrede hodet mitt som var fullt av hårnåler.

			Nok en gang hadde Tina klart å gjøre livet mitt verre, og med tanke på alt som hadde skjedd det siste døgnet, var det godt gjort.

			«Kan jeg hjelpe …» Mannen på den andre siden av disken, han som sto mellom meg og latten jeg trengte så sårt, tok et steg tilbake og holdt opp to digre hender: «Jeg vil ikke ha noe bråk.»

			Han var en kraftig fyr med glatt, mørk hud og barbert, velformet hode. Det pent trimmede skjegget var hvitt, og jeg kunne skimte et par tatoveringer som stakk frem fra halsen og ermene på kjeledressen. Navnet Justice var brodert på den snåle uniformen.

			Jeg prøvde meg på mitt mest sjarmerende smil, men etter nattens biltur, som for det meste hadde bestått i å tørke falske øyevipper for våte tårer, ble det mer som en grimase. 

			«Det der er ikke meg», sa jeg og pekte mot bildet med en finger med avskallet fransk manikyr. «Jeg heter Naomi. Naomi Witt.»

			Mannen stirret mistenksomt på meg før han fisket opp et par briller fra brystlommen på kjeledressen og satte dem på.

			Han blunket og mønstret meg fra topp til tå. Jeg så at lyset var i ferd med å gå opp. 

			«Tvillinger», forklarte jeg. 

			«Dæven», mumlet han og strøk en av de store hendene gjennom skjegget.

			Justice så fremdeles lett skeptisk ut. Jeg kunne ikke akkurat klandre ham. Hvem har vel en ond tvilling på ekte?

			«Det er Tina. Søsteren min. Jeg skal møte henne her.» Hvorfor tvillingsøsteren min, som jeg ikke hadde noen kontakt med, ba meg møte henne et sted der hun tydeligvis ikke var velkommen, var et annet spørsmål jeg var for trett til å stille.

			Justice stirret fortsatt på meg, og jeg merket at blikket dvelte ved håret mitt. I ren refleks klappet jeg meg på hodet, og en vissen tusenfryd flagret ned på gulvet. Ops. Jeg burde nok ha sett meg i speilet på motellet før jeg gikk ut i offentligheten som en bustete, forvirret besøkende på vei hjem fra rollespilltreff.

			«Her», sa jeg og stakk hånden ned i lommen på yogashortsen og rakte ham førerkortet. «Skjønner? Jeg er Naomi, og jeg vil veldig, veldig gjerne ha en kjempediger latte.»

			Justice tok imot førerkortet og vekslet mellom å studere det og ansiktet mitt. Til slutt slo det beherskede uttrykket sprekker, og han smilte bredt. «Det får’n si! Hyggelig å hilse på deg, Naomi.»

			«Veldig hyggelig å hilse på deg også, Justice. Spesielt hvis du har tenkt å lage den tidligere nevnte kaffen til meg.»

			«Jeg skal lage en latte som får håret til å reise seg på hodet ditt», lovet han.

			En mann som kunne tilfredsstille mine umiddelbare behov og gjorde det med et smil? Jeg kunne ikke unngå å bli litt forelsket i ham der jeg sto.

			Mens Justice gikk i gang, tok jeg kafeen i nærmere øyesyn. Den var innredet i en slags maskulin garasjestil som sto til navnet, St. John’s Garage. Bølgeblikk på veggene, skinnende røde hyller og flekkete betonggulv. Alt på menyen hadde bilrelaterte navn som Red Line-latte og Checkered Flag-cappuccino. Det var riktig så sjarmerende.

			Ved de små bordene rundt i lokalet satt det en håndfull morgenfugler med dagens første kaffe. Hver eneste en sendte meg blikk som tydet på at de ikke var det minste glade for å se meg.

			«Hva sier du til latte med bacon- og lønnesmak, vennen?» ropte Justice fra den skinnende blanke espressomaskinen.

			«Det sier jeg ja takk til. Spesielt hvis den kommer i en kopp på størrelse med en bøtte», forsikret jeg ham.

			Latteren hans runget i lokalet og lot til å berolige de andre gjestene, som vendte tilbake til å ignorere meg.

			Inngangsdøren gikk opp, og jeg snudde meg i den tro at det var Tina. 

			Men fyren som stormet inn, var definitivt ikke søsteren min. Han så ut til å ha et enda større koffeinbehov enn meg.

			Det ville vært dekkende å beskrive ham som kjekk. Dritkjekk ville vært enda mer treffende. Han var høy nok til at jeg kunne hatt på meg mine aller høyeste hæler og likevel vært nødt til å løfte hodet for å kline med ham – min offisielle målestokk for en manns høyde. Håret var den askeblonde sjangeren, kortklippet på sidene og bakoverstrøket på toppen, noe som tydet på god smak og rimelige ferdigheter innen hårpleie.

			Begge disse kriteriene sto høyt på listen min over ting som tiltrakk meg ved en mann. Skjegg var et helt nytt tilskudd til listen. Jeg hadde aldri kysset en fyr med skjegg, men fikk en plutselig irrasjonell interesse for å prøve.

			Så kom jeg til øynene hans. De var kjølig blågrå og sendte tankene i retning av metall og isbreer.

			Han gikk rett bort til meg og brøt intimsonen min som om det var noe han hadde stående invitasjon til å gjøre. Da han la de tatoverte armene i kors over den brede brystkassen, unnslapp det meg en liten pipelyd.

			Wow. 

			«Trodde jeg hadde vært tydelig nok», knurret han.

			«Eh, hæ?»

			Dette var forvirrende. Fyren stirret på meg som om jeg var den mest forhatte deltageren i en realityserie, likevel hadde jeg fortsatt lyst til å se ham naken. Så svak seksuell dømmekraft hadde jeg ikke utøvd siden studiedagene.

			Jeg skyldte på utmattelse og følelsesmessige arr.

			Bak disken stoppet Justice midt i latte-lagingen og veivet med hendene. «Vent litt», begynte han.

			«Det går bra, Justice», forsikret jeg ham. «Bare fortsett å lage den kaffen, du, så skal jeg ta meg av denne … herren.»

			Stoler ble skjøvet ut fra bordene rundt oss, og jeg ble vitne til at hver eneste kunde satte kursen mot døren, noen med kaffekoppen i hånden. Ingen av dem møtte blikket mitt på vei ut.

			«Knox, det er ikke sånn du tror», prøvde Justice igjen.

			«Jeg gidder ikke leke noen lek i dag. Kom deg ut, for faen», beordret vikingen. Den blonde, sexysinte guden dalte raskt i poeng over ting jeg syntes var tiltrekkende.

			Jeg pekte mot brystet mitt. «Jeg?»

			«Jeg har fått nok av denne leken. Du har fem sekunder på å komme deg ut av døra og aldri vise trynet ditt her igjen», sa han og gikk så nær at støveltuppen streifet de bare tærne mine i strandsandalene.

			Herregud. På kloss hold så han ut som om han nettopp hadde stormet av et vikingskip på tokt eller kom fra settet til en parfymereklame. En sånn med et rart, kunstnerisk navn à la Blåst Berserk.

			«Hør her, mister. Jeg står midt i en personlig krise, og det eneste jeg vil, er å få meg en kopp kaffe.»

			«Jeg sa det faen meg til deg, Tina: Hvis du kom hit og plaget Justice eller kundene hans, skulle jeg personlig sende deg på huet og ræva ut av byen.»

			«Knox …»

			Det sinte, sexy mannebeistet hevet en finger i retning av Justice: «Et øyeblikk, kompis. Jeg må visst gå ut med søpla.»

			«Søpla?» gispet jeg. Jeg trodde folk fra Virginia var hyggelige, men hadde ikke vært i byen en halvtime engang før jeg ble trakassert av en viking med manerer som en huleboer. 

			«Vennen, kaffen din er klar», sa Justice og skjøv et digert pappkrus over disken.

			Øynene mine ble trukket mot den dampende, koffeinholdige drikken.

			«Hvis du så mye som tenker på å ta det kruset, har vi et problem», sa vikingen lavt og skremmende.

			Men Leiv Eiriksson ante ikke hvem han køddet med.

			Alle kvinner har en grense. Min, som riktignok ble trukket for lenge siden, var nettopp blitt krenket.

			«Tar du ett skritt mot denne nydelige latten som min venn Justice har laget spesielt til meg, skal jeg sørge for at du vil angre at vi noensinne møttes.»

			Av type var jeg hyggelig. Ifølge foreldrene mine var jeg en snill jente, og ifølge testen jeg tok på nett for et par uker siden, var jeg en som ville alle vel. Jeg var ikke særlig god til å komme med trusler.

			Han ble smal i blikket, men jeg nektet å dvele ved de sexy rynkene i øyekroken.

			«Jeg angrer allerede. Hele byen gjør det. Bare fordi du har skiftet hårfarge, betyr ikke det at jeg kommer til å glemme problemene du har stelt i stand her. Kom deg ut, og ikke vis deg her igjen.»

			«Han tror du er Tina», skjøt Justice inn.

			Jeg ville ikke brydd meg om denne dusten trodde jeg var kanni­balsk seriemorder. Han sto mellom meg og koffeinen min.

			Den blonde berserken vendte hodet mot Justice. «Hva i helvete er det du sier?»

			Før den hyggelige vennen min med kaffen rakk å forklare, stakk jeg fingeren i brystet på vikingen. Den solide muskulaturen hindret den i å komme særlig langt, men jeg sørget for å bore neglen inn.

			«Nå skal du høre på meg», begynte jeg. «Jeg bryr meg ikke om at du tror jeg er søsteren min eller den sniken som skrudde opp prisen på malariamedisiner. Jeg er et menneske som har en skikkelig dårlig dag, rett etter den verste dagen i mitt liv. Disse følelsene har jeg ikke kjangs til å undertrykke på stående fot, så du bør fjerne deg og la meg være i fred, viking.»

			Et kort sekund så han helt forfjamset ut. 

			Jeg tolket det som at det var kaffetid. Jeg gikk forbi ham, tok kruset og luktet forsiktig på det. Så stakk jeg ansiktet ned i den varme, livgivende drikken.

			Jeg tok store slurker og håpet at koffeinen skulle utrette sine mirakler mens smakene eksploderte på tungen. Jeg var ganske sikker på at det upassende stønnet jeg hørte, kom fra meg, men jeg var så trett at jeg ga blanke. Da jeg endelig senket kruset og strøk meg over munnen med håndbaken, sto vikingen fremdeles der og glodde på meg.

			Jeg snudde ryggen til ham, smilte til helten min Justice og la en tjuedollarseddel på disken. «Du er en sann mester. Hva skylder jeg deg for mitt livs beste latte?»

			«Morgenen din tatt i betraktning er den på huset», sa han og ga meg førerkortet og pengene tilbake. 

			«En ekte gentleman! I motsetning til visse andre.» Jeg kastet et blikk over skulderen mot vikingen som sto med brede bein og korslagte armer. Jeg tok en ny slurk av kaffen og la seddelen i tipsglasset. «Takk for at du har vært så hyggelig på den verste dagen i mitt liv.»

			«Jeg trodde den dagen var i går», skjøt den kjipe kjempen inn.

			Jeg sukket oppgitt og snudde meg langsomt mot ham. «Det var før jeg møtte deg. Nå kan jeg offisielt slå fast at selv om gårsdagen var ille, er dagen i dag hakket verre.» Jeg snudde meg mot Justice igjen. «Beklager at denne idioten skremte bort alle kundene dine, men jeg kommer snart tilbake for å kjøpe en kaffe til.»

			«Det gleder jeg meg til, Naomi», sa han og blunket til meg.

			Jeg snudde meg for å gå, men stanget rett inn i et mannebryst. 

			«Naomi?» spurte han.

			«Pell deg vekk.» Det føltes nesten godt å være uhøflig for en gangs skyld. Si fra. 

			«Du heter Naomi», slo vikingen fast.

			Jeg var for opptatt med å gi ham et sint blikk til å svare.

			«Ikke Tina?» fortsatte han.

			«De er tvillinger, kompis», sa Justice. Man kunne høre ham smile.

			«Helvete.» Vikingen dro fingrene gjennom håret.

			«Jeg er bekymret for synet til vennen din», sa jeg til Justice og pekte på bildet av Tina.

			I løpet av det siste tiåret hadde hun på et eller annet tidspunkt bestemt seg for å begynne å bleke håret, noe som gjorde de ellers så subtile forskjellene mellom oss mer åpenbare.

			«Jeg glemte kontaktlinsene mine hjemme», sa han.

			«Sammen med folkeskikken?» spurte jeg syrlig. Koffeinen hadde begynt å virke og gjorde meg uvanlig modig. 

			Han svarte ikke med annet enn et hissig blikk.

			Jeg sukket. «Flytt deg, Leiv Eiriksson.»

			«Jeg heter Knox. Hva gjør du her?» 

			Hva i all verden var det for et navn? Det måtte ha vært knoxå tøft i oppveksten å ha navn som en knoxagt. Var det en forkortelse for noe? Knoxathan? Knoxwell?

			«Det angår ikke deg, Knox. Hverken det jeg gjør eller det jeg ikke gjør. Faktisk angår ikke min eksistens deg i det hele tatt. Vær snill og flytt deg.»

			Jeg kjente trang til å skrike så høyt og lenge jeg kunne, men jeg hadde prøvd det et par ganger under den lange bilturen hit, og det hadde ikke hjulpet. 

			Heldigvis for ham sukket den billedskjønne barbaren irritert og flyttet seg. Jeg stormet ut av kafeen og ut i sommervarmen med all den verdigheten jeg kunne mønstre.

			Hvis Tina ville treffe meg, fikk hun komme til motellet. Jeg trengte ikke å vente og bli trakassert av fremmede med personlighet som en kaktus. 

			Planen var å dra tilbake til det sjuskete rommet, ta ut hver eneste hårnål og dusje til det var tomt for varmtvann, så skulle jeg finne ut hva jeg skulle gjøre videre.

			Det var en god plan. Den manglet bare én ting.

			Bilen min. 

			Å nei. Bilen og vesken min. 

			Sykkelstativet foran kafeen sto der fortsatt. Vaskeriet med de fargerike plakatene i vinduet lå fortsatt på den andre siden av gaten ved siden av bilverkstedet.

			Men bilen min sto ikke der jeg hadde satt den fra meg.

			Parkeringsplassen jeg hadde klemt meg inn i foran dyrebutikken, var tom.

			Jeg så opp og ned gaten, men den gamle, trofaste Volvoen var ikke å se.

			«Har du gått deg vill?»

			Jeg lukket øynene og bet tennene sammen. «Ha deg unna.»

			«Hva er problemet ditt nå, da?»

			Jeg snudde meg og så at Knox stirret intenst på meg med et pappkrus i hånden.

			«Hva som er problemet mitt?» gjentok jeg.

			Jeg ville helst tuppe ham i leggen og rappe kaffen hans.

			«Det er ingenting i veien med hørselen min, søta. Du trenger ikke rope.»

			«Problemet mitt er at mens jeg kastet bort fem minutter av livet på å gjøre ditt bekjentskap, ble bilen min tauet bort.»

			«Er du sikker?»

			«Nei, jeg har aldri noen anelse om hvor jeg parkerer. Jeg bare setter fra meg bilen hvor som helst og kjøper en ny når jeg ikke finner den.» 

			Han så på meg.

			Jeg himlet med øynene. «Det var en sarkasme.» Jeg tok etter mobilen, men kom på at jeg ikke hadde den lenger.

			«Hvem har pisset i frokostblandingen din?»

			«Den som lærte deg hvordan man uttrykker omsorg for andre, gjorde en dårlig jobb.» Uten å si noe mer gikk jeg i retning av det jeg håpet var den lokale politistasjonen.

			Jeg kom ikke engang til neste butikkvindu før en stor, hard hånd grep tak i overarmen min.

			Det måtte være på grunn av søvnmangelen, sa jeg til meg selv. Det var nok forklaringen på at grepet hans ga meg ilinger.

			«Stopp», beordret han surt.

			«Fjern hendene dine.» Jeg veivet klønete med armen, men grepet hans ble bare sterkere.

			«Så slutt å gå, da.»

			Jeg sluttet å veive. «Jeg slutter å gå hvis du slutter å være en drittsekk.»

			Neseborene hans utvidet seg mens han stirret opp mot himmelen, og jeg syntes jeg hørte ham telle. 

			«Teller du seriøst til ti?» Det var jeg som var blitt urimelig behandlet. Det var jeg som hadde grunn til å be til høyere makter om tålmodighet. 

			Han kom helt til ti, men så like irritert ut. «Kan du bli igjen og snakke litt hvis jeg slutter å være en drittsekk?»

			Jeg tok en ny slurk kaffe mens jeg tenkte over saken. «Kanskje.» 

			«Nå slipper jeg taket», advarte han. 

			«Flott», sa jeg.

			Vi så begge ned på hånden hans. Langsomt løsnet han grepet. Fingertuppene streifet den følsomme huden på innsiden av armen min.

			Jeg fikk gåsehud og håpet han ikke ville legge merke til det. Spesielt siden gåsehud og stive brystvorter var nær beslektede reaksjoner i kroppen min.

			«Fryser du?» Blikket hans var definitivt ikke rettet mot armen eller skuldrene mine, men mot brystet.

			Faen. «Ja», løy jeg.

			«Det er 30 grader, og du drikker varm kaffe.»

			«Hvis du er ferdig med å mansplaine hvordan kroppstemperatur fungerer, vil jeg gjerne finne bilen min», sa jeg og la armene i kors over de forræderske puppene mine. «Kanskje du kan vise meg veien til nærmeste inntauingstomt eller politistasjon?»

			Han stirret lenge på meg, så ristet han på hodet. «Kom igjen, da.»

			«Hva mener du?»

			«Jeg kjører deg.»

			«Ha!» Jeg kvalte latteren. Han måtte være gal hvis han trodde jeg frivillig kom til å sette meg i bilen hans.

			Jeg ristet fremdeles på hodet da han fortsatte. «Kom igjen, frøken Tusenfryd. Jeg har ikke hele dagen.»

		

	
		
			TO
EN MOTVILLIG HELT

			Knox

			Dama stirret på meg som om jeg nettopp hadde foreslått at hun skulle kline med en klapperslange.

			Dagen skulle egentlig ikke ha startet ennå, og nå hadde den allerede gått til helvete. Jeg skyldte på henne, og den jævla søsteren hennes, Tina. 

			For å være på den sikre siden la jeg også litt av skylden på Agatha, som hadde sendt meg en melding om at Tina hadde vist «bråkmakerræva si» på kafeen.

			Og her sto jeg en grytidlig morgentime og lekte byens dørvakt som en annen idiot mens jeg kranglet med en dame jeg aldri hadde møtt før.

			Naomi blunket til meg som om hun var på vei ut av tåka. «Du kødder, ikke sant?»

			Agatha burde ta en synstest hvis hun ikke så forskjell på denne rasende brunetten og den blonderte, solbrune, tatoverte plageånden av en søster. 

			Selv uten kontaktlinser kunne jeg konstatere at forskjellene var åpenbare. Ansiktet til Tina hadde farge og tekstur som en gammel skinnsofa. Hun hadde en hard munn med dype linjer som skrev seg fra førti røyk om dagen og følelsen av at verden skyldte henne noe.

			Naomi var derimot av et annet og stiligere slag. I likhet med søsteren var hun høy, men i stedet for å se brunsvidd ut lignet hun en Disney-prinsesse med tykt, kastanjefarget hår. Håret, og blomstene som var festet i det, forsøkte å frigjøre seg fra en forseggjort frisyre. Ansiktet var mykere og huden blekere. De fyldige leppene var rosa. Øynene fikk meg til å tenke på skogbunn og åpne enger.

			Mens Tina kledde seg som en motorsykkelbabe som hadde vært i nærkontakt med en flishugger, var Naomi iført dyre treningsshorts og matchende topp og hadde en veltrent kropp som lovte et par hyggelige overraskelser.

			Hun så ut som den typen dame som etter å ha kastet et blikk på meg søkte tilflukt hos den første og beste finansfyren med pikéskjorte hun kunne finne.

			Flaks for henne at jeg var uinteressert i drama, damer som var dyre i drift eller jomfruer i nød med dådyrøyne. Jeg kastet ikke bort tida på kvinner som var ute etter noe mer enn litt moro og en håndfull orgasmer. 

			Men siden jeg allerede hadde stukket nesa mi opp i dette, hadde kjeftet på henne og kalt henne søppel, føltes det som det minste jeg kunne gjøre var å sørge for å få en rask slutt på det hele. Så skulle jeg hjem og legge meg igjen.

			«Nei, jeg kødder ikke med deg», sa jeg.

			«Jeg blir ikke med deg noen steder.»

			«Du har ikke bil», påpekte jeg.

			«Tusen takk for påminnelsen. Jeg er klar over at jeg ikke har bil.»

			«La meg se om jeg har skjønt dette riktig: Du er fremmed i en ny by, bilen din forsvinner, og så avslår du tilbudet om å sitte på fordi …?»

			«Fordi du stormet inn på en kafé og skrek til meg, for så å oppsøke meg og fortsette kjeftingen. Hvis jeg setter meg i bilen din, er det mer sannsynlig at jeg blir hakket i biter og spredt utover en ørken enn at jeg kommer frem dit jeg skal.»

			«Det finnes ingen ørkener her, men fjell har vi.»

			Uttrykket hennes tydet på at hun syntes jeg var hverken morsom eller til hjelp.

			Jeg slapp pusten ut mellom tennene. «Hør her. Jeg er trøtt. Jeg ble varslet om at Tina laget bråk på kafeen igjen, og hadde forberedt meg på det.»

			Hun tok en stor slurk kaffe mens hun så opp og ned gata, som om hun vurderte å stikke av.

			«Ikke tenk på det engang», sa jeg til henne. «Du kommer til å søle ut kaffen.»

			Da hun sperret opp de vakre brune øynene, visste jeg at jeg hadde truffet blink.

			«Greit, men bare fordi dette er den beste latten jeg noensinne har smakt. Er dette ditt forsøk på å si unnskyld? I så fall er du like elendig til det som du er til å spørre folk om noe er galt.» 

			«Det var en forklaring. Du kan godta den eller la det være.» Jeg kastet ikke bort tid på unnskyldninger, småprat eller andre uvesentligheter. 

			En motorsykkel brølte bortover gata med Rob Zombie på full guffe fra høyttalerne, enda klokka knapt var syv om morgenen. Wraith mønstret oss og ruset motoren. Fyren nærmet seg de 70, men med stil som en tatovert sølvrev nedla han likevel en astronomisk mengde damer.

			Naomi var åpenbart fascinert og betraktet ham med åpen munn.

			Lille frøken Tusenfryd skulle ikke leke med ilden i dag.

			Med et nikk oppfordret jeg Wraith til å dra til helvete, nappet til meg den dyrebare kaffen til Naomi og begynte å gå bortover fortauet.

			«Hei!»

			Som forventet kom hun etter meg. Jeg kunne tatt henne i hånda, men jeg var ikke spesielt begeistret for reaksjonen hennes forrige gang jeg berørte henne. Kompliserte greier. «Burde faen meg ha blitt liggende i senga», mumlet jeg.

			«Hva er galt med deg?» spurte Naomi og jogget for å ta meg igjen. Hun strakte seg etter koppen, men jeg holdt den utenfor rekkevidde og fortsatte å gå.

			«Hvis du ikke vil ende opp stripset fast bakpå sykkelen til Wraith, foreslår jeg at du setter deg i bilen min.»

			Det uflidde blomsterbarnet mumlet noe lite smigrende om personligheten og anatomien min.

			«Hør her: Hvis du slutter å være en pest og en plage i fem minutter, kan jeg kjøre deg til stasjonen. Da får du hentet den jævla bilen din og kan forsvinne ut av livet mitt.»

			«Har noen fortalt deg at du har personlighet som et rasende piggsvin?»

			Jeg lot som jeg ikke hørte henne og fortsatte å gå.

			«Hvordan vet jeg at du ikke kommer til å stripse meg fast selv?» spurte hun.

			Jeg stoppet og ga henne et døsig blikk. «Du er ikke min type, søta.»

			Hun himlet så voldsomt med øynene at det var et mirakel at de ikke trillet ut og ned på fortauet. «Du får ha meg unnskyldt mens jeg går og drukner i mine egne tårer.»

			Jeg gikk ned fra fortauskanten og åpnet passasjerdøra på pickupen min. «Sett deg inn.»

			«Du er ikke særlig ridderlig», klaget hun.

			«Ridderlig?»

			«Det betyr …»

			«Herregud, jeg vet hva det betyr.»

			Og jeg visste hva det betydde at det var et ord hun brukte. Hun hadde blomster i håret, for helvete. Åpenbart en romantiker. Det ga henne nok et minuspoeng i min bok. Romantiske damer var de vanskeligste å bli kvitt. De klenget seg fast og lot som om de taklet hele greia med «ingen forpliktelser», mens de egentlig planla å bli «den rette», prøvde å lure menn til å møte foreldrene deres og kikket på brudekjoler i smug.

			Da hun ikke gikk inn i bilen for egen maskin, strakte jeg meg inn og satte kaffekoppen i koppholderen. 

			«Jeg er veldig lite fornøyd med deg akkurat nå», sa hun.

			Tomrommet mellom kroppene våre var ladet med en type energi jeg vanligvis følte like før en god slåsskamp, farlig og adrenalinfylt. Jeg likte det dårlig.

			«Sett deg inn i den jævla bilen.»

			Det var sant å si et lite mirakel at hun faktisk adlød, og jeg smelte døra i ansiktet på henne.

			«Går det bra, Knox?» ropte Bud Nickelbee fra døråpningen til jernvarehandelen sin. Han var iført sin vanlige uniform: T-skjorte med Led Zeppelin på og snekkerbukser over. Hestehalen han hadde hatt i en mannsalder, hang pistrete og grå nedover ryggen. Han var ikke akkurat blitt slankere med årene.

			«Her er alt i orden», forsikret jeg.

			Blikket hans gled mot Naomi gjennom frontruta. «Ring hvis du trenger hjelp med liket.»

			Jeg satte meg bak rattet og startet motoren.

			«Et vitne så meg nettopp gå inn i denne bilen, så hvis du har planer om å drepe meg, burde du tenke deg om to ganger», sa hun og pekte på Bud, som fremdeles fulgte med på oss.

			Hun hadde åpenbart ikke hørt kommentaren hans.

			«Jeg skal ikke drepe deg», freste jeg. Ennå. 

			Hun hadde allerede festet sikkerhetsbeltet og lagt de lange beina i kors. En strandsandal dinglet fra tærne mens hun vippet med foten. Hun hadde skrammer på begge knærne, og jeg la merke til et ferskt skrubbsår på høyre underarm. Jeg sa til meg selv at det ikke interesserte meg og satte bilen i revers. Jeg skulle slippe henne av på stasjonen, forhåpentlig uten å støte på ham jeg ønsket å unngå, og sørge for at hun fikk tilbake den jævla bilen sin. Med litt flaks kunne jeg fortsatt få en time til på øyet før jeg offisielt måtte starte dagen.

			«Vet du hva», begynte hun. «Hvis det er noen her som har rett til å være sint, så er det meg. Jeg kjenner deg ikke engang, og her står du mellom meg og en sårt tiltrengt kaffe og skriker meg opp i ansiktet før du praktisk talt bortfører meg. Du har ingen grunn til å være sint.»

			«Du aner ikke, søta. Jeg har nok av grunner til å være forbanna, og mange av dem har med den ubrukelige søsteren din å gjøre.»

			«Tina er kanskje ikke det hyggeligste mennesket i verden, men det gir deg ikke rett til å være et rasshøl. Vi er tross alt i familie», snøftet Naomi.

			«Jeg ville ikke brukt ordet ‘menneske’ om søsteren din.» Tina var et monster av verste skuffe. Hun stjal, løy, sloss, drakk for mye, dusjet for lite og tok ikke hensyn til andre. Alt sammen fordi hun mente verden skyldte henne noe.

			«Hør her, hvem du enn er. De eneste som kan snakke om henne på den måten, er meg, foreldrene våre og avgangskullet fra Andersontown videregående i 2003. Og kanskje også brannvesenet i Andersontown, men det er fordi de har gjort seg fortjent til det. Det har ikke du, og det siste jeg trenger, er at du lar meg få unngjelde for problemene du har med søsteren min.»

			«Samme det», sa jeg gjennom sammenbitte tenner.

			Resten av kjøreturen forløp i stillhet. Politistasjonen i Knockemout lå noen kvartaler fra storgata, i samme nybygg som byens bibliotek. Bare synet fikk det til å rykke i øyekroken.

			På parkeringsplassen sto det en pickup, en politibil og en Harley Fat Boy, men SUV-en til politisjefen var ikke å se. Takk og lov for hverdagsmirakler.

			«Kom igjen. La oss få dette overstått.»

			«Du trenger ikke å bli med inn», sa Naomi sint. Hun stirret på den tomme kaffekoppen sin med valpeøyne.

			Jeg knurret og dyttet min egen nesten urørte kaffe mot henne. «Jeg følger deg til skranken, får bekreftet at de har bilen din, og så ser jeg deg aldri igjen.»

			«Greit, men jeg nekter å si takk.» 

			Uten å svare trampet jeg mot inngangsdøra og prøvde å ignorere de store gullbokstavene over den.

			«Knox Morgan kommunehus.»

			Jeg lot som om jeg ikke hørte henne og lot glassdøra slå igjen bak meg.

			«Finnes det flere enn én Knox i denne byen?» spurte hun før hun rev opp døra og fulgte etter meg inn.

			«Nei», sa jeg, i håp om at det ville sette en stopper for spørsmål jeg ikke hadde lyst til å svare på. Bygningen hadde plenty med glass og brede korridorer, og det luktet fersk maling.

			«Så det er ditt navn på bygget?» fortsatte hun mens hun igjen måtte småløpe for å holde følge.

			«Ser sånn ut.» Jeg åpnet en dør på høyre side og ga tegn til at hun skulle gå inn.

			Politistasjonen i Knockemout lignet mer på et sånt moderne kontorlandskap som urbane hipstere liker, enn på en ekte politistasjon. Jeg visste det irriterte de uniformskledde som hadde vært stolte av den mugne, forfalne bunkeren med flimrende lysstoffrør i taket og nedsarvede tepper etter tiår med kriminelle.

			Irritasjon deres over den lyse malingen og de nye, glatte kontormøblene var det eneste jeg ikke hatet ved stedet.

			Knockemout-politiet gjorde sitt beste for å bevare røttene ved å stable saksmapper i skjøre tårn på toppen av bambusbord med justerbar høyde og trakte sterk billigkaffe døgnet rundt. På skranken sto det en åpen eske med tørre donuts, og det var fingeravtrykk med melis overalt, men så langt hadde ingenting klart å fjerne nyglansen fra den jævla Knox Morgan-bygningen.

			Overbetjent Grave Hopper satt bak pulten sin og rørte en halvkilo sukker i kaffen. Han var tidligere medlem av en motorsykkelgjeng, men fordrev nå kveldene med å trene datterens softballag og helgene med å klippe både sin egen og svigermorens plen. Men én gang i året tok han kona bakpå sykkelen og dro av gårde for å gjenoppleve glansdagene langs landeveien.

			Ved synet av meg og gjesten min var han nær ved å søle hele koppen over seg.

			«Hva skjer, Knox?» spurte Grave og glante åpenlyst på Naomi.

			Det var ingen hemmelighet i byen at jeg hadde minst mulig befatning med politiet. At Tina sto for en type trøbbel jeg ikke tolererte, var heller ikke noen nyhet. 

			«Dette er Naomi. Tvillingsøsteren til Tina», forklarte jeg. «Hun kom nettopp til byen og sier at bilen hennes er blitt tauet bort. Har du den?»

			Politiet i byen hadde vanligvis viktigere ting enn parkering å bekymre seg for og lot innbyggerne stå hvor de ville, når de ville, så lenge det ikke var på fortauet.

			«Blir jo nysgjerrig på hele tvillinggreia», advarte Grave og pekte på oss med rørepinnen. «Men for å svare på spørsmålet: Så langt er jeg den eneste på jobb, og jeg har ikke taua en dritt.»

			Faen. Jeg dro fingrene gjennom håret.

			«Hvis det ikke var deg, har du noen anelse om hvem som kan ha gjort det?» spurte Naomi håpefullt.

			Selvfølgelig. Det var jeg som kom henne til unnsetning og kjørte henne hit, men det var den gråhårede Grave som fikk smilet og den innsmigrende stemmen.

			Grave, den jævelen, lyttet til hvert eneste ord hun sa, og smilte til henne som om hun var en lekker sjokoladekake han hadde lyst på.

			«Vel, altså, Tin… jeg mener Naomi», svarte han. «Slik jeg ser det, er det to ting som kan ha skjedd: enten har du glemt hvor du parkerte, men en dame av ditt kaliber i en så liten by, det virker ikke sannsynlig.»

			«Nei, det gjør det ikke», sa hun uten snev av sarkasme.

			«Eller så har noen rappet bilen din.»

			Jeg innså at det bare var å glemme den ekstra timen med søvn.

			«Jeg parkerte foran dyrebutikken fordi den lå ved kafeen der jeg skulle møte søsteren min.»

			Grave sendte meg et blikk, og jeg nikket. Like greit å få dette overstått. Som å rive av et plaster.

			«Så Tina visste at du skulle hit og hvor du kom til å være?» lød oppfølgingsspørsmålet.

			Naomi skjønte ikke hvor han ville, og nikket håpefullt med store øyne. «Ja, hun ringte meg i går kveld og sa hun var i en slags knipe. Hun ville vi skulle møtes på Café Rev klokken sju i dag morges.»

			«Kjære deg», sa Grave. «Ikke for å mistenke noen, men er det mulig at …»

			«Den drittkjerringa du har av en søster har rappet bilen din», avbrøt jeg.

			Naomi satte de brune øynene i meg og så hverken søt eller håpefull ut lenger, nei, det så ut som hun hadde lyst til å begå opptil flere lovbrudd.

			«Jeg er redd Knox har rett», sa Grave. «Siden hun kom hit for et år siden, har hun stelt i stand masse bråk. Dette er nok ikke den første bilen hun har stukket av med.»

			Neseborene til Naomi utvidet seg lett. Hun førte kaffen til munnen, drakk den i noen få besluttsomme slurker og kastet det tomme kruset i papirkurven ved pulten.

			«Takk for hjelpen. Hvis dere ser en blå Volvo med et klistremerke det står ‘Vær snill’ på, er det fint om dere gir meg beskjed.»

			Herregud. 

			«Du har ikke en sånn app på telefonen som viser hvor bilen din befinner seg?» spurte Grave.

			Hun beveget hånda mot lommen, men tok seg i det og lukket øynene så vidt. «Jeg hadde det.»

			«Men ikke nå lenger?»

			«Jeg har ikke telefon. Den, eh, gikk i stykker i går kveld.» 

			«Gjør ingenting. Hvis du gir meg registreringsnummeret, kan jeg be betjentene holde utkikk etter den», sa Grave og rakte henne penn og papir.

			Hun tok imot og begynte å skrive med pen løkkeskrift.

			«Du kan også legge igjen kontaktinformasjonen din, hvor du bor og sånt, så Nash eller jeg kan holde deg oppdatert.»

			Navnet fikk meg til å skjære tenner.

			«Med glede», sa Naomi, men hun hørtes alt annet enn glad ut.

			«Eh, du har ikke en kjæreste eller mann vi kan nå deg gjennom?»

			Jeg glodde olmt på ham.

			Naomi ristet på hodet. «Nei.»

			«Kanskje en kone?» prøvde han igjen.

			«Jeg er singel», sa hun og hørtes så usikker ut at nysgjerrigheten min ble vakt. 

			«Nei, skulle du sett. Det er sjefen her også», sa Grave så uskyldig som bare en motorsyklist med både høyde og rulleblad var i stand til.

			«Kan vi spole tilbake dit du forteller Naomi at du lar høre fra deg hvis dere finner bilen hennes, noe vi alle vet ikke kommer til å skje?» glefset jeg.

			«Ikke med den holdningen, nei», sa hun strengt.

			Dette var faen meg siste gang jeg aktet å komme noen til unnsetning. Det var ikke min jobb. Det var ikke mitt ansvar, og nå gikk det på bekostning av søvnen min.

			«Hvor lenge blir du i byen?» spurte Grave mens Naomi noterte kontaktinformasjonen sin på papiret.

			«Det spørs hvor lang tid jeg trenger på å finne og kverke søsteren min», sa hun, satte hetten på pennen og skjøv papiret tilbake. «Tusen takk for hjelpen.»

			«Bare hyggelig.»

			Hun snudde seg mot meg. Blikket vårt møttes et lite sekund.

			«Knox.»

			«Naomi.»

			Så strente hun ut fra stasjonen.

			«Hvordan kan to søstre se så like ut og være så forskjellige?» utbrøt Grave forundret. 

			«Det vil jeg ikke vite», sa jeg oppriktig og fulgte etter henne ut.

			Jeg fant henne foran rullestolrampen, der hun tråkket fram og tilbake og mumlet for seg selv.

			«Hva er planen din?» spurte jeg resignert.

			Hun så på meg og presset leppene sammen. «Plan?» gjentok hun med sviktende stemme.

			Det fikk kjemp- eller flykt-instinktene mine til å slå inn. Jeg hatet tårer, særlig kvinnfolktårer. En gråtende kvinne fikk det til å føles som om jeg ble revet i stykker innenfra. Det var et våpen jeg helst ikke ville at noen skulle vite om. 

			«Ikke grin», sa jeg bryskt.

			Øynene hennes var fuktige. «Grine? Jeg har ikke tenkt å grine.»

			Hun var elendig til å lyve.

			«Ikke gråt, for faen. Det er bare en bil, og hun er en drittkjerring. Ingen av delene er verdt å gråte over.»

			Hun blunket fort, og det var ikke godt å si om hun kom til å gråte eller gi meg en ny omgang kjeft. Hun overrasket meg ved ikke å gjøre noen av delene. I stedet rettet hun seg opp og nikket. «Du har rett. Det er bare en bil. Jeg kan alltids skaffe meg nye bankkort, en ny veske og et nytt forråd av honning- og sennepsdipp.»

			«Si meg hvor du skal, så kjører jeg deg dit. Du kan skaffe deg en leiebil og dra videre.» Jeg hyttet med tommelen mot pickupen min.

			Hun så opp og ned gata igjen, sannsynligvis i håp om at en helt i dress og slips skulle dukke opp. Da ingen kom, sukket hun. «Jeg bor på motellet.»

			Det fantes bare ett motell i byen. Det hadde like mange etasjer som stjerner: én. Stedet fortjente ikke noe offisielt navn, og egentlig var jeg imponert over at hun hadde sjekket inn der.

			Vi sa ikke noe mer da vi gikk tilbake til bilen. Skulderen hennes streifet armen min og fikk huden til å bli varmere. Jeg åpnet døra for henne igjen. Ikke fordi jeg var en gentleman, men fordi noe i meg likte å være nær henne.

			Jeg ventet til hun hadde festet sikkerhetsbeltet før jeg lukket døra og gikk rundt bilen. «Honning- og sennepsdipp?»

			Hun så på meg da jeg satte meg bak rattet. «Husker du han som kjørte gjennom et autovern vinteren for et par år siden?»

			Det ringte en svak bjelle.

			«Han ble liggende i tre dager og hadde ikke annet å spise enn små ketchuppakker.»

			«Har du tenkt å kjøre gjennom et autovern?»

			«Nei, men jeg liker å være godt forberedt og hater ketchup.» 

			Naomi

			«Hvilket rom bor du på?» spurte Knox. Jeg innså at vi allerede var tilbake ved motellet.

			«Hvordan det?» spurte jeg mistenksomt.

			Han pustet sakte ut, som om jeg gikk ham på nervene. «Jeg vil bare vite hvilken dør jeg skal slippe deg av ved.»

			Å. «Nummer ni.»

			«Pleier du å la døra stå åpen?» spurte han straks, munnen var stram.

			«Ja! Alle på Long Island gjør det», sa jeg uten å blunke. «Det er sånn vi viser naboene at vi stoler på dem.»

			Han ga meg enda et av de lange, alvorlige blikkene sine.

			«Selvfølgelig lot jeg den ikke stå åpen. Jeg både lukket og låste.»

			Han pekte mot nummer ni.

			Døren sto på gløtt.

			«Å.»

			Han dro unødig hardt i håndbrekket og gjorde seg klar til å forlate bilen selv om den sto midt på parkeringsplassen. «Bli her.»

			Jeg ble sittende mens han steg ut av bilen og satte kurs mot rommet.

			De trette øynene mine ble dratt mot synet av de slitte jeansene som satt som støpt på en spektakulær rumpe. Jeg ble rent hypnotisert av de lange stegene hans, og det tok meg noen sekunder å huske hva jeg hadde lagt igjen på rommet, og hvor lite lysten jeg var på at Knox, av alle mennesker, skulle se det.

			«Vent!» Jeg bykset ut av bilen og løp etter ham, men han viste ikke engang tegn til å sakke farten.

			Jeg hoppet foran ham i et siste desperat forsøk på få ham til å stoppe, men han gikk rett inn i hånden jeg holdt opp.

			«Flytt deg, Naomi», kommanderte han.

			Da jeg ikke adlød, la han hånden på magen min og skjøv meg bakover til vi var foran rom 8.

			Jeg visste ikke hva det sa om meg at jeg faktisk likte å ha hånden hans der. «Du trenger ikke gå inn», sa jeg bestemt. «Det er sikkert bare renholdspersonalet.»

			«Ser dette ut som et sted som driver med rengjøring?»

			Han hadde et poeng. Basert på hvordan motellet så ut, burde de dele ut stivkrampesprøyter i stedet for små sjampoflasker.

			«Bli her», sa han igjen og gikk tilbake til den åpne døren.

			«Faen», hvisket jeg da han dyttet den opp. Jeg klarte ikke vente mer enn to sekunder før jeg fulgte etter ham.

			Da jeg sjekket inn for under en time siden, hadde rommet vært alt annet enn innbydende.

			Den oransje og brune tapeten flasset av i lange remser. Gulvteppet var mørkegrønt og føltes som om det var laget av grovsiden på en kjøkkensvamp. Baderomsinnredningen var griserosa, og i dusjen manglet det flere fliser.

			Men det var det eneste motellet i 30 kilometers omkrets, og jeg hadde tenkt jeg alltids skulle klare en natt eller to der. Dessuten, tenkte jeg da, hvor ille kunne det egentlig være?

			Tydeligvis ganske ille. I løpet av tiden som hadde gått fra jeg sjekket inn, la fra meg kofferten, koblet til laptopen og dro for å møte Tina, hadde noen brutt seg inn og endevendt rommet. 

			Kofferten min lå opp ned på gulvet. Noe av innholdet var strødd utover teppet.

			Skuffene i kommoden var dratt ut, og skapdørene sto på vidt gap.

			Laptopen var borte. Det samme var rumpetasken med kontanter jeg hadde gjemt i kofferten.

			«Taper» var skrevet på baderomsspeilet med yndlingsleppestiften min. Ironisk nok lå det jeg ikke ville den gretne vikingen skulle se, og som var mer verdt enn alt annet som var stjålet, fremdeles der i en krøllet haug i hjørnet.

			Det verste av alt var at inntrengeren fortsatt var der. Hun satt på sengen med skitne joggesko viklet inn i et krøllete laken og så på en film om en naturkatastrofe. Jeg var ikke god til å gjette alder, men hun befant seg et sted mellom barn og tidlige tenår.

			«Hei, Way», sa Knox bistert.

			De blå øynene flakket fra skjermen til ham før de vendte tilbake til tv-en. «Hei, Knox.»

			Dette var en liten by. Selvsagt kjente de hverandre, byens grinebiter og barneforbryteren.

			«Ok, hør her», sa jeg og gikk forbi Knox for å stille meg foran tingen i hjørnet som jeg virkelig ikke ønsket å forklare. «Jeg vet ikke om dere har egne regler for barnearbeid i Virginia, men jeg ba om en ekstra pute, ikke om å bli ranet av en småvokst kriminell.»

			Jenta kastet et blikk på meg.

			«Hvor er moren din?» spurte Knox og ignorerte meg.

			Hun trakk på skuldrene. «Borte. Hvem er vennen din?»

			«Det der er tante Naomi.»

			Hun virket ikke imponert. Jeg vil anta jeg så ut som om jeg nettopp var blitt skutt ut av en kanon og inn i en murvegg.

			«Tante?» gjentok jeg og ristet på hodet i håp om at det skulle ha positiv innvirkning på hørselen min. Nok et visnet kronblad falt ut av det som var igjen av håroppsatsen og dalte mot gulvet.

			«Trodde du var død», sa jenta og studerte meg med likegyldig interesse. «Fint hår.»

			«Tante?» prøvde jeg meg igjen.

			Knox snudde seg mot meg. «Waylay er ungen til Tina», forklarte han langsomt.

			«Tina?» gjentok jeg hest.

			«Ser ut som søsteren din har forsynt seg av tingene dine», bemerket han og så seg rundt.

			«Hun sa det meste var dritt», sa jenta.

			Jeg blunket fort. Ikke bare hadde søsteren min stjålet bilen min, hun hadde også brutt seg inn på hotellrommet mitt, endevendt det og etterlatt en niese jeg ikke visste eksisterte.

			«Går det bra med henne?» spurte Waylay uten å ta øynene fra tornadoen på tv-skjermen.

			«Henne» var sannsynligvis meg, og det gikk alt annet enn bra.

			Jeg grep en pute fra sengen. «Vil dere ha meg unnskyldt?» pep jeg.

			Uten å vente på svar løp jeg gjennom døren og ut i det varme solskinnet. Fuglene kvitret. To motorsykler kjørte forbi med øredøvende brøl. Tvers over gaten steg et eldre par ut av pickupen sin og gikk inn på kafeen for å spise frokost.

			Hvordan våget verden å se så normal ut nå som hele livet mitt nettopp hadde falt fra hverandre?

			Jeg holdt puten opp mot ansiktet og slapp ut skriket som hadde bygget seg opp.

			Tankene spant gjennom hodet som i en løpsk sentrifuge. Warner hadde hatt rett. Folk forandret seg ikke. Søsteren min var fremdeles et forferdelig menneske, og jeg var fortsatt naiv nok til å la meg lure av løgnene hennes. Bilen min var borte, sammen med vesken og laptopen min. Det samme var pengene jeg hadde hatt med til Tina. Fra og med i går var jeg arbeidsledig, og jeg var ikke på vei til Paris, slik planen hadde vært for et snaut døgn siden. Familie og venner trodde jeg hadde gått fra vettet. Yndlingsleppestiften min var blitt ødelagt på et baderomspeil, og jeg hadde en niese jeg hadde gått glipp av hele barndommen til.

			Jeg trakk pusten dypt og slapp for sikkerhets skyld ut et siste skrik før jeg senket puten.

			«Ok, dette finner du ut av. Du fikser dette.»

			«Ferdig med peptalken din?»

			Jeg snudde meg brått og så Knox lene seg mot dørkarmen med tatoverte armer i kors over det brede brystet.

			«Ja», sa jeg og rettet ryggen. «Hvor gammel er hun?»

			«Elleve.»

			Jeg nikket, dyttet puten mot ham og marsjerte inn i rommet igjen.

			«Du, Waylay», begynte jeg.

			Det var noe kjent med oppstoppernesen og kløften i haken. Hun var langbeint som et føll, nøyaktig slik moren hennes og jeg hadde vært da vi var på den alderen. 

			«Du, tante Naomi.»

			«Sa moren din noe om når hun ville være tilbake?»

			«Niks.»

			«Hvor bor du og moren din, vennen?» spurte jeg.

			Kanskje var Tina der nå og gikk gjennom byttet mens hun vurderte hva som var verdt noe og hva hun ville ødelegge bare for moro skyld.

			«I Hillside Acres», svarte hun og så forbi meg for å få se tornadoen som kastet kyr opp i luften på tv-skjermen.

			«Har du tid til en prat på tomannshånd?» spurte Knox og nikket mot døren.

			Tid hadde jeg mer enn nok av. All verdens tid og ikke den fjerneste anelse om hva jeg skulle foreta meg. Hverken noe neste steg eller gjøremålsliste som kvantifiserte og organiserte verden i pene, ryddige punkter. Bare en krise på toppen av et salig rot på toppen av en katastrofe.

			«Ja da», sa jeg og hørtes bare lett hysterisk ut.

			Han ventet til jeg hadde passert før han fulgte etter meg ut. Da jeg stanset, fortsatte han å gå mot den gamle brusautomaten utenfor resepsjonen.

			«Vil du virkelig at jeg skal kjøpe brus til deg nå?» spurte jeg forvirret.

			«Nei, jeg prøver å komme meg utenfor hørevidde for ungen, som ikke skjønner at hun er blitt forlatt», svarte han kort.

			Jeg fulgte etter ham. «Det kan hende Tina kommer tilbake», sa jeg.

			Han stoppet og snudde seg mot meg. «Way sier at Tina ikke fortalte henne noe som helst. Bare at hun hadde noe hun måtte ordne, og at hun ville bli lenge borte.» 

			Lenge? Hva regnet Tina som lenge? En helg? En uke? En måned?

			«Herregud, foreldrene mine.» Dette kom til å knuse dem. Det jeg hadde gjort dagen i forveien, var opprørende nok. Fra en motorvei i Pennsylvania hadde jeg klart å overbevise dem om at alt sto bra til og at jeg ikke på noe vis sto midt i en midtlivskrise. Jeg hadde fått dem til å love ikke å endre planene sine for min skyld. De hadde dratt på et treukers cruise i Middelhavet i dag morges. Det var første gang de reise på en ordentlig utenlandsferie sammen, og jeg ville ikke la mine problemer eller Tinas katastrofe ødelegge den.

			«Hva har du tenkt å gjøre med ungen der inne?» Knox nikket mot den åpne døren.

			«Hva mener du?»

			«Naomi, når politiet finner ut at Tina har forlatt Waylay, havner hun i fosterhjem.»

			Jeg ristet på hodet. «Jeg er hennes nærmeste slektning som ikke er kriminell. Jeg er ansvarlig for henne.» I likhet med samtlige av Tinas øvrige problemer frem til vi fylte atten.

			Han så lenge på meg. «Bare sånn uten videre?»

			«Vi er i familie.» Dessuten hadde jeg ikke akkurat så mye på tapetet for øyeblikket. Jeg drev i grunnen for vind og vær. For første gang i livet hadde jeg ingen planer.

			Og det skremte vettet av meg.

			«Familie», snøftet han, som om begrunnelsen ikke hang på greip.

			«Hør her, Knox. Tusen takk for all kjeftingen, skyssen og kaffen, men som du sikkert ser, har jeg noe jeg må ta meg av. Det er nok best at du drar tilbake til hulen du krøp ut av i dag tidlig.» 

			«Jeg går ingen steder.»

			Vi stirret på hverandre igjen. Stillheten var ladet. Denne gangen var det han som knakk først.

			«Slutt å hale ut tida, frøken Tusenfryd. Hva er planen her?»

			«Frøken Tusenfryd?»

			Han strakte ut hånden og plukket et kronblad ut av håret mitt med to fingre.

			Jeg feide hånden hans vekk og tok et skritt tilbake for å tenke. «Altså, aller først bør jeg …» I hvert fall ikke ringe foreldrene mine. Jeg ville egentlig slippe å involvere politiet for andre gang med mindre jeg ble nødt. Hva om Tina dukket opp om en time? Kanskje var det første jeg måtte gjøre å få meg mer kaffe.

			«Du må jo for faen ringe snuten og melde fra om innbruddet og den etterlatte ungen», sa Knox.

			«Hun er søsteren min, og dessuten: Hva om hun dukker opp om en time?»

			«Hun stjal bilen din og forlot sitt eget barn. At hun er søsteren din, gir henne ikke noe frikort.»

			Den gretne, tatoverte mannebamsen hadde rett. Det var noe ved ham jeg virkelig ikke likte.

			«Å! Greit, la meg tenke. Kan jeg låne mobilen din?»

			Han sto og stirret på meg uten å lee på seg.

			«Herregud, jeg skal ikke stjele den. Jeg må bare ta en kjapp telefon.»

			Med et oppgitt sukk stakk han hånden i lommen og dro frem mobilen.

			«Takk», sa jeg spisst og trampet tilbake til motellrommet. Waylay så fortsatt på filmen, men hadde nå hendene foldet bak hodet. 

			Jeg gravde gjennom kofferten min etter en notatbok og gikk ut igjen.

			«Har du med en notatbok med telefonnumre?»

			Knox kikket over skulderen min.

			Jeg hysjet på ham og tastet inn nummeret.

			«Hva i helvete vil du?»

			Stemmen til Tina fikk meg alltid til å krympe meg. 

			«For det første vil jeg ha en forklaring», svarte jeg kort. «Hvor er du?»

			«Hvor er du?» hermet hun med den pipete muppetstemmen jeg alltid hadde avskydd.

			Jeg hørte et langt utpust.

			«Røyker du i bilen min?»

			«Mener du min bil?»

			«Vet du hva? Glem bilen. Vi har viktigere ting å snakke om. Du har en datter! En datter du har forlatt på et motellrom.»

			«Har noe greier jeg må ordne. Kan ikke drasse på en unge. Har noe stort på gang. Tenkte hun kunne henge med tante dydig til jeg er tilbake.»

			Jeg var så sint at jeg freste.

			Knox snappet telefonen fra øret mitt. «Nå hører du godt etter, Tina. Du har nøyaktig tretti minutter til å komme deg tilbake hit, ellers ringer jeg politiet.»

			Jeg så at ansiktet hans hardnet til, kjeven strammet seg, og de små fordypningene under kinnbeina ble synlige. Øynene ble så kalde at jeg skalv.

			«Som vanlig er du en jævla idiot», sa han. «Bare husk at neste gang du blir stoppet av politiet, kommer de til å finne arrestordren på deg. Det betyr at den dumme ræva di ender bak lås og slå, og det er vanskelig å se for seg at noen iler til for å betale kausjon.»

			Han tok en pause før han sa: «Ja, faen ta deg også.»

			Han bannet igjen og senket telefonen.

			«Hvordan kjenner dere egentlig hverandre?» tenkte jeg høyt.

			«Tina har vært en pest og en plage for alle siden hun ramlet inn her i byen. Hun er alltid på jakt etter lettjente penger og har forsøkt seg på et par erstatningssvindler hos noen lokale bedrifter, inkludert kompisen din Justice. Hver gang hun får litt penger mellom hendene, drikker hun seg dritings og lager kaos overalt. Hærverk og annen smådritt.»

			Det hørtes ut som søsteren min.

			«Hva sa hun?» spurte jeg, uten egentlig å ville vite svaret.

			«At hun gir faen i om vi ringer politiet. Hun kommer ikke tilbake.»

			«Sa hun det?» Jeg hadde alltid ønsket meg barn, men ikke på denne måten. Jeg ville ikke hoppe inn rett før puberteten etter at de formative årene allerede var tilbakelagt.

			«Hun sa hun ville komme tilbake når hun følte for det», sa han og bladde på mobilen sin.

			Visse ting endret seg aldri. Søsteren min hadde alltid levd etter sine egne regler. Som spedbarn sov hun hele dagen og var våken om natten, som smårolling ble hun kastet ut av tre barnehager for biting, og da vi kom i skolealder, vel, da var det en helt ny type opprør som gjaldt.

			«Hva gjør du?» spurte jeg Knox da han løftet telefonen til øret igjen.

			«Det siste jeg har lyst til», sa han langsomt.

			«Kjøper billetter til operaen, kanskje?» gjettet jeg.

			Han svarte ikke, men spankulerte med stive skuldre ut på parkeringsplassen. Jeg hørte ikke alt han sa, men det gikk i «faen ta deg» og «kyss meg i ræva».

			Jeg la til telefonetikette på den stadig lengre listen over ting Knox Morgan ikke behersket.

			Han så enda sintere ut da han kom tilbake. Uten å ense meg tok han frem lommeboken og fisket opp noen sedler han matet inn i brusautomaten.

			«Hva vil du ha?» mumlet han.

			«Eh. Vann, takk.»

			Han trykket hardere på knappene enn jeg syntes var nødvendig. En flaske vann og to brus falt ned på gulvet.

			«Her.» Han rakte meg vannet og gikk tilbake til rommet.

			«Eh, takk?» ropte jeg etter ham.

			Jeg ble stående i rundt tretti sekunder mens jeg vurderte om jeg bare skulle begynne å gå til jeg fant en litt mindre forferdelig virkelighet, men det var kun tankespinn. Dette kunne jeg ikke gå fra. Jeg hadde fått et nytt ansvar, og med det ansvaret fulgte det sannsynligvis en viss følelse av mening.

			Jeg gikk tilbake til rommet mitt, der Knox undersøkte låsen på døren. «Ikke akkurat presisjonsarbeid», klaget han.

			«Jeg sa hun burde dirka den opp», sa Waylay og åpnet brusflasken sin.

			«Klokken er knapt åtte om morgenen, og du gir henne brus», hveste jeg til Knox mens jeg på ny inntok vaktstillingen foran haugen i hjørnet.

			Han så på meg og deretter forbi meg. Jeg spredte armene i nervøse fakter og prøvde å blokkere utsikten hans.

			«Er det en slags duk?» spurte han.

			«Brudekjole», opplyste Waylay. «Mamma sa den var stygg som juling.» 

			«Ja vel, Tina ville ikke kjent igjen god smak om hun så ble slått i hodet med en Birkin-veske», sa jeg og følte meg defensiv.

			«Betyr den kjolen at jeg har en onkel der ute et sted?» spurte hun og nikket mot haugen av blonder og underskjørt som en gang hadde fått meg til å føle meg som en eventyrprinsesse, men som nå bare fikk meg til å føle meg som et nek.

			«Nei», sa jeg kontant.

			Knox løftet øyebrynene lett. «Du bestemte deg bare for å ta med en brudekjole på biltur?»

			«Jeg ser virkelig ikke hvordan dette angår deg», sa jeg til ham.

			«Håret er satt opp som om hun har tenkt seg et fancy sted», sa Waylay og glodde på meg.

			«Stemmer, Way», sa Knox og la armene i kors over brystet. Det så ut som han koste seg.

			Jeg likte ikke at de to rottet seg sammen mot meg.

			«Kan vi bekymre oss litt mindre for håret mitt og kjolen og mer for hva vi skal gjøre nå?» foreslo jeg. «Waylay, sa moren din noe om hvor hun skulle?»

			Jentas øyne vendte tilbake til skjermen. Hun trakk på de smale skuldrene. «Vet ikke. Hun sa bare at jeg var ditt problem.»

			Jeg visste ikke hva jeg skulle svare. Heldigvis slapp jeg å si noe, for et kraftig bank fikk oss alle tre til å se mot den åpne døren.

			Mannen som sto der, fikk meg til å trekke pusten. Knockemout hadde sannelig sine lyspunkter. Han var kledd i en plettfri, mørkeblå uniform med blankpusset navneskilt. Et kledelig todagersskjegg fremhevet det markerte kjevepartiet. Skuldrene og brystkassen var brede, hoftene og livet smale. Håret var nesten blondt. Det var noe kjent med øynene hans.

			«Knox», sa han.

			«Nash.» Tonefallet var like kjølig som blikket.

			«Hei, Way», sa den nyankomne.

			Waylay nikket til mannen. «Hei.»

			Øynene hans falt på meg.

			«Ringte du politiet?» pep jeg til Knox. Søsteren min var et forferdelig menneske, og det hadde jeg planer om å fortelle henne, men å ringe politiet føltes så endelig.

